《贺新郎·月夜黄直贻招看玉兰》
清代·陆震

二月才遇半。早庭前、老梅舒绿，落英零乱。取次玉兰应渐放，昨落君家曾见。

又今日、隔城来唤。一片花光檐际白，似天池、万朵莲初绽。

直开上，凌霄干。

主人倚树还三叹。叹今宵、有花无月，□□□□。少顷碧空飞玉兔，倍映琼花光烂。

真快意、倾杯无算。更嘱他时频贳酒，待阑开、芍药还来看。

只可惜、年光换。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。